Meisie (14) se liggaam in begraafplaas gekrySedika Lekhobo Die liggaam van ’n 14-jarige meisie is Sondag in die Vryburg-begraafplaas in Noordwes gevind. Sedika Lekhobo is Saterdag die laaste keer lewend gesien toe sy by die huis weg is. Volgens Elias Malindi, woordvoerder van die onderwysdepartement in Noordwes, was Lekhobo ’n gr. 9-leerder aan die Hoërskool Vryburg. Mmaphefo Matsemela, provinsiale LUR vir onderwys, het haar meegevoel met die oorledene se familie betuig. “Die pandemie van geweld teen vroue en kinders is steeds algemeen in ons gemeenskappe. Ons hoop die polisie sal diegene vind wat vir die dood van hierdie leerder verantwoordelik was.” Die Hoërskool Vryburg het Lekhobo se dood bevestig. “Die vreugde wat Sedika in ons lewens gebring het, was onmeetbaar. Sy sal waarlik deur haar medeleerders gemis word. Ons betuig ons innige meegevoel met die Lekhobo-familie in hierdie tyd van hartseer.” Die oorsaak van haar dood word nog deur die plaaslike polisie ondersoek.